**Grundejerforeningen for Kårup Skov og Ordrup Næs**

**Skriftlig beretning 2017**

**Bestyrelsens arbejde**

Bestyrelsen har siden sidste generalforsamling afholdt 4 møder, heraf et konstituerende møde. Arbejdsdelingen i perioden har været: Kirsten Møller, formand. Karsten Fuglsang, næstformand og miljø. Kirsten Søndergaard, sekretær. Stig Nordbøge Pedersen, kasserer. Jeppe Edens, vejformand. Kirsten Engel, hjemmeside og Orientering. Peter Højland, servitutter, lokalplaner og lovgivning. Hans Peter Busk, strandrensningsdag. Arbejdsdeling har fungeret fint med godt og konstruktivt samarbejde.

Desværre skal vi på generalforsamlingen sige farvel til Karsten Fuglsang, der trækker sig fra bestyrelsen som følge af nye arbejdsopgaver. Tak til Karsten for et godt og værdifuldt samarbejde.

**Vejene - 2016**

I efteråret 2016 blev vejene retableret efter sommerens hårde trafik. Næsgårdsvej og en del af Næsvej blev behandlet med støvbindemidlet Dustex, og alle huller blev efterfyldt. Dustex gør vejene mere slidstærke og binder støvet, så støvgenerne bliver mindre.

Det er bestyrelsens vurdering, at vejene i 2016 kom i en passende stand, også de steder, hvor der altid vil være problemer som følge af megen og tung trafik. Ikke mindst byggerier udsætter vejene for et stærkt slid. Bestyrelsen anmoder altid bygherre om at udbedre de skader, der måtte opstå på vejene i forbindelse med byggeriet. Hvis bygherre ønsker det, udbedrer vor entreprenør skaderne for bygherres regning. Det er det billigste og enkleste for alle parter.

Regnvandet er dog vejenes værste fjende. Det er vigtigt, at vandet kan komme væk, så vi undgår pytter og dermed huller. Vi har mange steder brugt vejhøvl til at lave afløb til siden til afledning af regnvand.

Vi har endvidere etableret nye dræn enkelte steder. I den sydlige ende af Hyrehøjvej er der mellem nr. 7 og nr. 9 en sti til stranden. Stien havde for en del år siden afvanding til en grøft, som blev nedlagt på grund af manglende vedligehold. Vi har i 2016 etableret to dræn på tværs af vejen, og afhængig af erfaringerne med disse vil vi muligvis etablere yderligere dræn.

**Vejene - 2017**

Forårsrenoveringen skete lige før påske, da Fibia var færdige med deres arbejde i vejene. På trods af dette er vi nu få måneder efter atter udfordret at nye huller, især på Næsvej.

Til efteråret vil vi som vanligt retablere vejene efter sommerens skader. Desuden er det hensigten at få gjort noget alvorligt ved Næsvej på den meget lave strækning lige inden Digebakken. Her er der altid problemer, idet vand fra vejens nordside samler sig og eventuelt løber over vejen til grundene på sydsiden. Dette er meget eroderende og giver også anledning til store huller i Næsvej.

Der er etableret de sædvanlige grusbunker ved Aspargesmarken og ved krydset Birkeberg/ Næsgårdsvej. Desuden er der efter anmodning lagt en lille bunke ved nr. 10 på Hyrehøjvej. Medlemmerne opfordres til selv at hente grus og fylde vejhuller ud.

**Kystsikring**

På baggrund af en aktuel sag har vi undersøgt de lokale myndigheders holdning til kystsikring. Formanden spurgte på et møde i SOL til kommunens holdning til kystsikring af skrænter. De svarede, at kommunen gerne påtager sig rollen som facilitator for kystsikringsprojekter, dog kun hvis der er fare for fast ejendom. Det er besluttet at igangsætte forsøgsprojekt med såkaldt blød kystsikring ved Lumsås. Det er en ny teknik, hvor skråningen forstærkes med et system af biologisk belægning, der vil være grobund for at etablere en egnet bevoksning. Metoden anses for at være en interessant model for fremtidige kystsikringssystemer og har stor bevågenhed, især fra Kystdirektoratet.

I tilfælde af ønske om et kystbeskyttelsesprojekt, skal der rettes henvendelse til kommunen. Hvis der er opbakning til projektet blandt grundejerne i området, vil det blive forelagt Miljø- og Klimaudvalget. Fra kommunens side er det dog oplevelsen, at projekterne ofte falder, fordi grundejerne ikke kan blive enige om partsfordelingen.

**Kloakering i sommerhusområder**

Generalforsamlingen besluttede sidste år, at der skulle rettes henvendelse til Odsherreds Forsyning/ Kommunen for at få afklaret, om at vort område kan dispenseres for kloakeringsplanerne. Med udgangspunkt i et oplæg fra forslagsstillerne har bestyrelsen derfor fremsendt brev om sagen. Efterfølgende har formanden haft et møde med direktøren for Forsyningen, Ghita Hansen. Af mødet og et opfølgende brev fra Ghita Hansen fremgår det, at der i den eksisterende spildevandsplan 2014-2018 er beskrevet, at vores område kloakeres i perioden 2026-2042. Med de justeringer, som Forsyningen lige nu arbejder med, er perioden dog rykket endnu længere ud i fremtiden.

Odsherred Forsyning lægger op til, at valg af områder, der kloakeres først, sker ud fra en vurdering af:

* Miljø; nærhed til vandløb eller badevand, hvor der er konstateret problemer.
* Jordbunds- og grundvandsforhold; områder med højt grundvandsspejl, hvor man ikke kan etablere nedsivning og sikre tilstrækkelig rensning af spildevand.
* Områdets karakteristika; såsom helårshuse eller lignende hvorfra der er stor tilstrømning og/eller kontinuert belastning af vandmiljø. Dertil tæthed af bebyggelse.

Ordrup Næs vil ud fra disse kriterier blive det sidste område, der ”kloakeres”. Ghita Hansen understreger, at teknologien vil have ændret sig betydeligt til den tid. Det vil være helt andre og mere skånsomme løsninger, man vil kunne bruge. Allerede nu arbejdes med nye teknologier, og de udvikler sig i rivende fart. Læs mere på vor hjemmeside, hvor brevet fra direktør Ghita Hansen er gengivet.

**Fibernet i sommerhusområder**

Der er siden sidste år etableret fibernet i vores område. Bestyrelsen tog kontakt til SEAS/NVE og Fibia sidste år, da de gravede fibernet til Sejerø ned på vores veje. Flere medlemmer opfordrede bestyrelsen til at undersøge muligheden for, at vi også selv kunne få fibernet. Det lykkedes at få en aftale om et tilbud, hvis mindst 186 parceller tilsluttede sig - ca. halvdelen af vore medlemmer. Fristen for tilmelding blev forlænget med en måned, og alligevel havde vi kun opnået 173 tilmeldinger, da fristen udløb 30. september 2016. Fibia accepterede dog at lade tilbuddet gælde alligevel. Etableringen er sket i foråret 2017. Vi er fra bestyrelsens side glade for, at det lykkedes. Samtidig skal vi dog pointere, at bestyrelsen ikke er involveret i medlemmers aftale med Fibia. Aftalen og udmøntningen heraf er et kundeforhold mellem den enkelte grundejer og Fibia.

**Affaldssortering**

På sidste generalforsamling orienterede vi om en henvendelse fra Odsherred kommune om deltagelse i et forsøg med udvidet affaldssortering – genbrugsøer, hvor sommerhusgæster nemt kan komme af med affald til genbrug. Genbrugsøen vil bestå af molokker (nedgravede beholdere), hvor man kan aflevere papir, småt jern/metal og flasker. Det er foreslået, at en sådan ø etableres på den store parkeringsplads. Kommunen har dog besluttet ikke at inddrage vort område i forsøget nu.

**Strandrydningsdagen**

I år blev strandrydningsdagen afholdt lørdag den 29. april med 15 deltagere. Mængden af affald var heldigvis ikke stor. Det skyldes hovedsageligt, at der ikke har været voldsomme storme i 2016/17. Det kan også skyldes, at vi alle er blevet mere aktive med at sikre en ren strand løbende, og det er jo rigtig positivt. Det indsamlede affald (småt brændbart) blev igen i år fordelt i private affaldsbeholdere. Enkelte grundejere kan derfor have oplevet, at der efter strandrydningsdagen har ligget en pose i deres affaldsspand med beskeden ”Tak - Vi har til gavn for dig og alle der bruger stranden tilladt os at bruge din skraldespand! Posen indeholder strandaffald indsamlet på Grundejerforeningens årlige strandrensningsdag”. Vi håber, at alle ser positivt på dette, da det letter arbejdet meget, når vi ikke skal helt ind til forbrændingen med affaldet. Dagen blev afsluttet med en hyggelig frokost hos Kirsten Engel, der igen i år var så venlig at lægge hus til. Desuden bidrog en af de yngre deltagere med dejlig hjemmebagt kage.

**Skraldespande langs kysten fjernet**

Odsherred kommune har i efteråret 2016 som følge af besparelser fjernet de i alt 7 offentlige skraldespande, der stod langs kysten i vores område. Kun 2 skraldespande på parkeringspladsen ved Lang Agre har fået lov at stå. Det er ærgerligt, at denne mulighed for at bortskaffe affald fra stranden forsvinder. Kommunen har forklaret, at man har valgt at følge Naturstyrelsens holdning om, at strandgæsterne selv skal tage deres skrald med fra stranden. Det samme gælder i skovene. Vi opfordrer derfor til, at både vi og vores gæster fortsat samler skrald op fra strandene og fremover bortskaffer dette affald i vores egne affaldsbeholdere.

**Høje træer omkring Hyrehøj**

På generalforsamlingen i 2015 blev bestyrelsen opfordret til at undersøge muligheden for, at de høje træer i området omkring Hyrehøj kunne skæres ned eller fjernes, så man bedre kan nyde den fantastiske udsigt fra toppen af Hyrehøj. Bestyrelsen har i 2016 fjernet det store fyrretræ, som stod på grundejerforeningens fællesareal lige vest for Hyrehøj. Yderligere har vi i brev opfordret grundejerne på de nærmeste 15 matrikler omkring Hyrehøj til at fjerne/beskære de højeste træer. Da der ikke findes servitutter, der begrænser højden på bevoksningen i området, er vores henvendelse til grundejerne omkring Hyrehøj naturligvis blot en venlig henstilling, men vi håber, at opfordringen bliver fulgt til glæde for de mange, der gerne vil nyde udsigten fra Hyrehøj.

**Rydning af bevoksning/græs ved fortidsminder og på stier langs vandet**

Vi har fortsat aftale med kommunen om, at vi forestår plejen af fortidsminder på fællesarealerne i vort område. Den årlige rydning er foretaget af vores entreprenør Kurt Hansen. Kommunen refunderer udgifterne til rydningen. Kurt rydder desuden også stierne langs vandet.

**Beskæring og rabatslåning**  
På mindre veje i sommerhusområder er det ofte et problem for renovations- og brandbiler at komme frem på grund af manglende beskæring og rabatslåning, og chauffører har svært ved at se i sidespejlene, når de bakker.

Odsherred kommune har derfor besluttet at gøre en generel indsats, så grundejere forstår vigtigheden af at holde beplantning indenfor egne matrikler, så alle kan færdes uden gene på fortove, stier og veje.

Beskæring af beplantning er en vigtig del af grundejers vedligeholdelsesforpligtelser på de private fællesveje. Beskæring skal ske helt tilbage til skel. Det gælder både mod private fællesveje og mod offentlige veje. ”[Den lille grønne 2017](http://www.e-pages.dk/odsherredkommune/256/)” er omdelt til samtlige grundejere i Odsherred kommune. Heri findes en overordnet vejledning om grundejernes forpligtelser mht. beskæring af beplantning.

Kommunens medarbejdere, der besigtiger veje, bliver fremover udstyret med parthøringsbreve. Når de ser problemer med manglende beskæring, udfyldes brevet med dato, adresse og afkrydsning ud for problemstilling, og der tages fotodokumentation af brevet, inden det lægges i matriklens postkasse.

**Undersøgelse af tilstanden af naturen i vores område**

Miljøstyrelsen har varslet en undersøgelse af tilstanden i den danske natur. De vil i perioden maj – oktober 2017 besøge udvalgte arealer i vores område. Bestyrelsen har i den forbindelse modtaget et brev med et kort, der viser arealerne. Det drejer sig primært om kystnære arealer ved sydstranden, og områder langs nordkysten af Næsset. Beboerne på de berørte matrikler behøver ikke at være hjemme ved tilsynsbesøget.

**Opsætning af brevkasseanlæg**

Som nævnt på sidste generalforsamling modtog Grundejerforeningen en henvendelse af 18. marts 2016 fra postmesteren med krav om opsætning af brevkasseanlæg for fritidshusparceller, der er udstykket efter 1. januar 1973. Det er bestyrelsens opfattelse, at pligten til at opsætte brevkasseanlæg påhviler de relevante grundejere og ikke grundejerforeningen, hvilket vi har meddelt postmesteren.

Bestyrelsen har bedt postmesteren om at henvende sig direkte til de sommerhusejere, som postvæsenet mener, er omfattet. Se brevet til postmesteren på vor hjemmeside. Vi har ikke hørt yderligere fra postmesteren.

**MOL-projektet**

Der er gang i etablering af Motions-, Oplevelses- og Legemiljøer (MOL-projektet) for alle aldersgrupper i Kårup Skov. Ni sommerhusgrundejerforeninger, Ordrup Bylaug og Ordrup Sejl- og Bådlaug har udviklet projektet i samarbejde med Odsherred kommune og Naturstyrelsen Vestsjælland. Kommunen og Naturstyrelsen er behjælpelige med hele etableringen. Der er dog lang vej endnu, inden det samlede projekt står færdigt. Foreløbig er miljøet på Sletten etableret. Gå ind og kig. Til efteråret vil Eventyrdalen og Træningsmiljøet blive etableret. Odsherred kommunes forskellige kasser har bidraget til realiseringen af miljøerne. LAG har også skudt penge i projektet med 230.000 kr. Der er pt. modtaget i alt 750.000 kr. til projektet, og der forhandles med Nordea fonden om yderligere midler til etablering af Rydningen som en del af Istidsruteprojektet – et Turismeprojekt mellem 5 kommuner. Se mere om projektet på vores hjemmeside under Aktuelt.

**Ny lokal forening, VOKS**

Det har været nødvendigt at danne en ny forening, **VOKS** (Vitalisering af Ordrup by og Kårup Skov),for at kunne søge om de nødvendige tilladelser og penge til MOL-projektet. Medlemmerne af VOKS er de involverede sommerhusgrundejerforeninger, Ordrup Bylaug, Ordrup Sejl- og bådlaug og Lokalråd4540. Alle kan blive medlem og dermed støtte projektet. Se mere på [www.Kaarupskov.dk](http://www.Kaarupskov.dk).

**Kontingent til grundejerforeningen**

Størstedelen af medlemmerne betaler rettidigt. Men der har været overraskende mange medlemmer, der har skullet rykkes for betaling. De sidste kontingenter fik vi indkasseret tre måneder efter forfaldsdag efter flere rykkerskrivelser og varsler om retslig inkasso.

Der er ca. 100 medlemmer, der endnu ikke har tilmeldt betalingen til betalingsservice. Vi opfordrer alle medlemmer til at tilmelde betalingen til betalingsservice.

I 2018 vil vi køre en kampagne om tilmelding til betalingsservice, inden medlemmerne modtager deres opkrævning i februar måned.

Regnskabet for 2016 udviser et overskud stort ca. kr. 20.000. Der budgetteres også med overskud for regnskabsåret 2017.

**Orientering**

For første gang sendte vi i år Orientering i en digital udgave i stedet for i en papirudgave. Hermed sparer vi papir, trykning og porto. Vi håber, at alle har læst Orientering på hjemmesiden. Det er en vigtig informationskilde. Printer I den selv ud og lægger den i sommerhuset, er den lige ved hånden for gæster og hele familien.

**E-mail adresser**

Der er 392 ejendomme i vores grundejerforening, hvoraf 259 har meddelt os deres e-mailadresse. Det er næsten 80 flere end sidste år, men der er fortsat for mange, som ikke har meddelt deres e-mail og derfor ikke modtager vores kommunikation via mail.

Tre gange om året sender vi e-mail. I marts vedhæftes Orientering, i juni informeres om dagsorden for generalforsamlingen, og i august vedhæftes referat fra generalforsamlingen. Vi sender endvidere e-mail, når vi skønner, der er informationer af særlig betydning for alle medlemmer, f.eks. sagen om vindmøllerne og tilbud fra Fibia om fibernet.

I 2018 udsendes opdateret Beboerfortegnelse. Vi overvejer at gøre det digitalt denne gang. Trykning, kuverter og porto er dyrt, og det er et meget stort arbejde at håndtere de næsten 400 breve.

Vi opfordrer alle til at meddele e-mail.

**Hjemmesiden**

Vi opfordrer medlemmerne til flittigt at besøge vores hjemmeside [www.kaarupskovogordrupnaes.dk](http://www.kaarupskovogordrupnaes.dk) og checke, om der er noget nyt i vores område. Det kan være både nyttigt og vigtigt.

Her findes også servitutter, referater af generalforsamlinger, sjove billeder fra f.eks. den årlige strandrensningsdag, nyheder om hvad der sker i vores område. Endvidere findes links til lokale foreninger, organisationer og aktiviteter.

Vi modtager meget gerne både gode fotos, indlæg eller et tip om, hvad der kan være af interesse for foreningens medlemmer.

**Afslutning**

Med denne skriftlige beretning, med hjemmesiden og nyhedsbrevet Orientering har vi søgt så bredt og hurtigt som muligt at give foreningens medlemmer indblik i, hvad bestyrelsen har beskæftiget sig med i det forgangne år.